ส่งออกเจอหนักคู่ค้าชะลอจ่าย เบิกโอ/ดีเพิ่ม
ส่งออกเจอหนักยอดเบิกโอ/ดีเพิ่ม 20% คู่ค้าชะลอการชำระค่าสินค้า
19 มิ.ย. 2555

ส่งออกเจอหนักยอดเบิกโอ/ดีเพิ่ม 20% คู่ค้าชะลอการชำระค่าสินค้า
นายจิรัชยุติ์ อัมยงค์ ผู้ช่วยกรรมการผู้จัดการ ธนาคารธนชาต กล่าวว่า ผลกระทบจากวิกฤตยูโรโซนยอมรับว่าขณะนี้เริ่มมีผลกับกลุ่มลูกค้าผู้ส่งออกบ้าง เห็นได้จากสัญญาณการเบิกใช้วงเงินโอ/ดี ที่ปรับตัวเพิ่มขึ้นประมาณ 20% เพราะคู่ค้าบางส่วนชะลอการชำระค่าสินค้าออกไป
อย่างไรก็ตาม ลูกค้ากลุ่มนี้คิดเป็นเพียง 5% ของพอร์ตเอสเอ็มอีของธนาคาร โดยในบางรายธนาคารได้เข้าไปช่วยยืดระยะเวลาการชำระหนี้และลดดอกเบี้ยช่วยเหลือบ้างแล้ว จึงเชื่อว่าจะไม่ส่งผลกระทบต่อธนาคาร จะไม่รุนแรง
ด้านแหล่งข่าวจากธนาคารกรุงไทย เปิดเผยว่า ลูกค้าของธนาคารที่ส่งออกไปอียูมีประมาณ 20% อยู่ในกลุ่มอุตสาหกรรมอาหารเป็นหลัก ส่วนใหญ่ส่งออกไปยังเยอรมนีมากที่สุด ขณะที่การส่งออกไปยังกรีซกับสเปนมีไม่ถึง 1% เชื่อว่าระยะต่อไปลูกค้าอาจได้รับผลกระทบจากยอดสั่งซื้อที่ชะลอลงบ้าง ขณะนี้ลูกค้าส่งออกก็เริ่มกระจายการส่งออกไปยังกลุ่มประเทศตะวันออกกลางมากขึ้น 
ทั้งนี้ ธนาคารได้แนะนำลูกค้าให้ซื้อประกันความเสี่ยงกับธนาคารเพื่อการส่งออกและนำเข้าแห่งประเทศไทย (เอ็กซิมแบงก์) แต่เมื่อลูกค้ามีจำนวนมากที่ต้องการซื้อประกันความเสี่ยง เอ็กซิมแบงก์ก็สามารถเลือกลูกค้าได้ ทำให้ลูกค้าอาจไม่ได้รับประกันทุกราย สิ่งที่ธนาคารแนะนำอีกทางหนึ่งคือ หากเป็นคู่ค้าใหม่ควรให้จ่ายค่าสินค้าในบางส่วนมาก่อน หากต้องการได้สินค้าจริงคู่ค้าก็ไม่มีทางเลือกมากนัก
“สิ่งที่ธนาคารทำได้ในขณะนี้ คือช่วยทำให้เอกชนเข้าถึงสินเชื่อให้มากที่สุด” แหล่งข่าวเปิดเผย